So 'n blivetse storie! | Chanette Paul se Blog
So 'n blivetse storie!
Tags: impossible object, optical illusion
Navorsing is 'n wonderlike ding. Ek dink ek het meer geleer uit navorsing wat ek vir my boeke doen as in die elf jaar wat ek aan universiteite gestudeer het.
Op universiteit leer mens baie oor 'n bietjie. In my navorsing leer ek bietjie, of net genoeg, oor baie.
My nuwe manuskrip se werkstitel is Duiwelsvurk. Ek het dit gekies voor ek besef het daar het pas 'n boek uitgekom met die titel Duiwelsklip. Ek en my uitgewer sal maar moet koppe bymekaar sit en besluit of daar moontlik verwarring sal wees as ek hou by Duiwelsvurk. Ek hoop egter ek kan, want daar was selde 'n meer gepaste titel vir 'n storie wat ek nou nog probeer ontsyfer.
Dit het ek besef toe ek begin navorsing doen het oor duiwelsvurke en by die blivet uitgekom het.
A blivet, also known as a poiuyt, devil's fork or widget, is an undecipherable figure, an optical illusion and an impossible object. It appears to have three cylindrical prongs at one end which then mysteriously transform into two rectangular prongs at the other end.
Dis hoe 'n paar voorbeelde lyk:
Maar daar is natuurlik slim mense wat hierdie konsep verder neem soos hieronder.
Aanvanklik was die konsep van die blivet vir my bloot interessant. Hoe verder egter aan die storie skryf, hoe meer kom ek agter dat hierdie storie soos die blivet is. Net as ek dink ek weet nou waarheen iets gaan lei, of nou het ek 'n prentjie van wat vorentoe gaan gebeur, of nou verstaan ek my storie, gebeur daar iets anders en sit ek met die gevoel dat ek na 'n optiese illusie kyk.
Cara, my hoofkarakter, sit met dieselfde probleem. Sy dink kort-kort sy weet nou waar haar probleme vandaan kom en net mooi as sy dink sy het die een deel van haar probleem opgelos, vervorm die prentjie weer en sien sy 'n ander beeld van dieselfde ding.
Tussen die twee van ons gaan ons hierdie blivetse storie moet uitwerk. Dis hoekom ek môre, 15 Januarie, weer vir amper drie weke suidste punt toe gaan – om te sien of ons kan agterkom hoeveel tande die duiwelsvurk het, asook wat eg is en wat bloot illusie. En dan moet ons natuurlik uitvind wie die blivetse mens is wat agter die duiwelsvurk sit.
Ek hoop dis 'n heerlike jaar vir julle almal!
9 Responses to "So 'n blivetse storie!"
Januarie 14, 2013 om 12:46 nm
Klink baie interesant! Geniet die weg skryf. Ek het Labirint spesiaal vir die desember vakansie gebere en dit vreeslik geniet. Soos altyd!
Januarie 14, 2013 om 12:57 nm
Dankie, Karen! Ek is bly jy het Labirint geniet. Nou moet ons maar net hoop ek kry Duiwelsvurk ook reggeruk!
Januarie 14, 2013 om 2:53 nm
Ons het 'n hele paar van daai blivetse goeters by die skool. Totaal verwarrend. Laat my dom voel. Dit lyk nes die trappe by Hogworths in die Harry Potter stories. Ek hoop jou storie konvoes jou nie heeltemal nie. Sterkte met die skrywery. Onthou net party lesers soos ek is dom. Dit gaan mooi eksplain kos om my die puzzle te laat verstaan.
Januarie 14, 2013 om 3:17 nm
Dankie, Bets! As JY dom is, kry ek die res van die mensdom jammer. 😉 Ek hoop maar ek kry die ding uitgefiegger. Maar ek sal waaragtig nooit verstaan hoe mens jou so kan vasknoop in jou eie storie nie. Ek is veronderstel om die baas te wees, dan nie?
Januarie 15, 2013 om 2:58 nm
Baie geluk met die wen van die Lekkerlit!! Hoop jy kry 'n lekker tjekkie daarvoor. Ek het die Maanschijnbaaiers vreeslik geniet. Het jy in jou navorsing op M C Esher se werk afgekom?? Jy ken dit seker, maar indien nie, Google dit gerus! Hy's 'n absolute meester van optiese illusie. Geniet jou wegskryf!
Januarie 15, 2013 om 5:34 nm
Baie dankie, Madelie! Daai tjekkie gaan 'n paar gate baie lekker kan toestop, dis vir seker. Ek gaan gewis Escher google. Dankie vir die inligting. Nou moet my blivetse internet net regkom. Ek sukkel my halfdood. As die sein nie verdwyn nie, is die "device" soek!
Wanneer navorsing jou meer leer as elf jaar op universiteit | Chanette Paul Teruglui op Jan 15th, 2013 om 4:51 nm
Skelmloer & voorsmakie: Siende blind | Chanette Paul se Blog Teruglui op Jun 10th, 2013 om 10:46 vm
2013 – 'n Jaar met vele aansigte: Januarie – Junie | Chanette Paul se Blog Teruglui op Des 29th, 2013 om 10:55 vm